ЦIыкIухэр дэзыхьэхын защIэщ
НыбжьыщIэхэм я «Нур» журналым и зи чэзу ебланэ къыдэкIыгъуэр дунейм къытехьащ.
Ар къызэIуех усакIуэ Тхьэзэплъ Хьэсэн и ныбжьыр илъэс 70 зэрырикъуамкIэ зэрехъуэхъу тхыгъэрэ абы цIыкIухэм папщIэ итха усэ гупкIэ.
«ТхьэкIумэкIыхьым и тхьэкIумэр кIыхь зэрыхъуар» манси таурыхъыр адыгэбзэкIэ Хьэту Петр зэридзэкIауэ тетщ мы къыдэкIыгъуэм. АдэкIэ фыкъыщеджэнщ Тыркум щыщ Тхьэзэплъ Фозий къиIуэтэжу Уэрэзей Афлик итхыжа «Анэдэлъхубзэ» хъыбарым. Ар зытеухуар и лъэпкъэгъу здэщымыIэ, адыгэбзэкIэ зыри щымыпсалъэ тырку унагъуэм къыщыхута цIыхубзым, и анэдэлъхубзэр щымыгъупщэжын щхьэкIэ махуэ къэс гъуджэм бгъэдэувэурэ и анэдэлъхубзэмкIэ зэпсэлъэжурэ, и бзэр IэщIэмыгъупщыкIыу зэрихъумэжыфарщ.
«ЩIэблэ» Iыхьэм традзащ фIыуэ еджэ, гъуазджэм дихьэх ныбжьыщIэ цIыкIухэм я сурэтхэр.
АдэкIэ ТекIужь Заретэ и тхыгъэм щыгъуазэ фищIынщ илъэс 25-кIэ узэIэбэкIыжмэ къызэрагъэпэща «Кавказ пшэплъхэр» сабий къэфакIуэ гупым и IуэхущIафэхэм.
УсакIуэ Къантемыр Тыркубий цIыкIухэм папщIэ итха усэхэм фыкъыщеджэнщ къыкIэлъыкIуэ напэкIуэцIым.
Жылэтэж Сэлэдин итха «Бжьэхэр» псысэр зытеухуар мэз кIуа Къэнэмэт дадэ цIыхум и узыфэхэр зыгъэхъуж, ар нэхъ щIалэ къэзыщIыж псы къызэрыж жыг зэрымыщIэкIэ къызэригъуэтар, абы езыри и щхьэгъусэ фызыжьри ефэурэ тIури щIалэ зэрыхъужар, адэкIэ лIыжь-фызыжьым я Iуэху зыхуэкIуар аращ.
«Жаншэрхъ» Iыхьэм тетщ ныбжьыщIэхэм я «Спартак-Налшык» футбол командэм и ехъулIэныгъэхэм, Урысей Федерацэм щIыхь зиIэ и тренер Бубукин Валентин и фэеплъ V дунейпсо сабий-ныбжьыщIэ футбол зэхьэзэхуэу Сочэ къалэм щекIуэкIам ар псоми зэрыщатекIуам, Налшык Сабийхэмрэ ныбжьыщIэхэмрэ я творчествэмкIэ я республикэ унэм тхэквондомкIэ, каратэмкIэ, IэпщэрыбанэмкIэ, нэгъуэщI бэнэкIэ зэмылIэужьыгъуэхэмкIи зыщызыгъасэ ныбжьыщIэхэм ятеухуауэ Жыласэ заур итхахэр.
Мы къыдэкIыгъуэм тет псалъэзэблэдзыр зытеухуар адыгэ таурыхъхэрщ.
«Адыгэ фащэм сабийр егъэдахэ» псалъащхьэм щIэту къытрадзащ ди лъэпкъ щыгъыныгъуэ екIухэмкIэ хуэпа ныбжьыщIэхэм я сурэтхэр.
Абзуан Пщымахуэ.
